ኢትዮጵያ በባቡር ዘርፍ የምታከናውነውን ስራ አጠናክራ እንደምትቀጥል ተገለጸ
ኢትዮጵያ በባቡር ዘርፍ የምታከናውነውን ስራ አጠናክራ እንደምትቀጥል የኢትዮጵያ ምድር ባቡር ኮርፖሬሽን አስታውቋል፡፡የኮርፖሬሽኑ የህዝብ ግንኙነት ዳይሬክተር አቶ ደረጀ ተፈራ ግንቦት 20ን በማስመልከት ከዋልታ ቴሌቪዥን ጋር ባደረጉት ቆይታ ሃገሪቱ የ5 ሺህ ክሎ ሜትር የባቡር መስመር ለመዘርጋት እቅድ መያዟን ጠቁመዋል፡፡ከዚህ ውስጥም የኢትዮ-ጂቡቲ 656 ኪሎ ሜትሮችን የሚሸፍን ሲሆን የአዲስ አበባ ቀላል ባቡር ደግሞ 34 ኪሎ ሜትሮችን እንደሚያካልልም አስረድተዋል፡፡በሌላም በኩል የኮምቦልቻ-ሃራ የባቡር መስመር ዝርጋታ ወደ መጠናቀቁ እንደሆነም አቶ ደረጀ ገልጸዋል፡፡ሃገሪቱ ለኢትዮ-ጂቡቲ የባቡር መስመር ዝርጋታ 3 ነጥብ 4 ቢሊዮን ዶላር ወጭ ስታደርግ የአዲስ አበባው ቀላል ባቡር ደግሞ 475 ሚሊዮን ዶላር ገንዘብ ወጥቶበታል፡፡የኢትዮ-ጂቡቲ የባቡር መስመር በዋናነት ለደረቅ ጭነት እንቅስቃሴ ታስቦ የተዘረጋ እንደሆነ ዳይሬክተሩ ገልጸው በአንድ ጉዞ 3 ሺህ 500 ቶን እቃን የማንሳት አቅም እንዳለውም አስረድተዋል፡፡እግረ መንገዱንም ለ3 ሺህ ተሳፋሪዎች የትራንፖርት አገልግሎት መስጠት እንደሚችልም አቶ ደረጀ ተናግረዋል፡፡የአዲስ አበባ ቀላል ባቡር ደግሞ በቀን ለ140 ሺህ 500 ሰዎች የትራንስፖርት አገልግሎት በመስጠት ላይ ይገኛል፡፡በቀጣይም የአዳዲስ መስመሮችና ግንባታና ግንባታቸው የተጀመሩትን መስመሮች ስራ በማጠናቀቅ አገልግሎት እንዲሰጡ ይደረጋል ብለው እስካሁን በተከናወኑ ስራዎች በቴክኖሎጂና የእውቀት ሽግግር በቂ ክህሎት መገኘታቸውን ገልጸዋል፡፡ 